緣識  其三五
作者：宋太宗
朝代：宋

paragraphs: 白髮長，眉似雪，宗禪和尚何分別。
百尺高山足浮雲，萬丈海中有明月。
十地本因菩薩證，大乘俱是如來說。
有空相，無空相，深淺是非皆爲妄。
一切諸法歸何物，忽然覺悟波浪沒。
安樂常在信心中，真空根本難緘默。
貪嗔戒定如幻夢，祖師凝流歡者衆。
方便門，羣生用，除他煩惱知識重。
誘引迷途如風止，慧眼觀瞻恒沙水。
三昧八萬四千智，清浄法身依道理。